Turneul ATP de categorie 250 revine la București după o pauză de opt ani, iar printre cei care vor lua parte la competiție se numără nume precum Stan Wawrinka, Gael Monfils, Denis Shapovalov, Richard Gasquet, Adrian Mannarino, Francisco Cerundolo, Tallon Griekspoor și Sebastian Korda.
- Turneul va avea loc în perioada 14-21 aprilie, iar meciurile se vor disputa în aer liber, pe zgură, în incinta "Bazei Sportive Năstase/Marica".
Mannarino, Monfils, Wawrinka, Shapovalov, Griekspoor și Gasquet vor fi la ATP Țiriac Open 250 de la București
Ce spun organizatorii turneului bucureștean:
"Adrian Mannarino - francezul e principal favorit la Țiriac Open. Locul 20 ATP, Adrian are 5 turnee câștigate în carieră, iar la 35 de ani traversează cea mai bună perioadă a carierei. Anul trecut s-a impus în trei turnee (record personal), iar la începutul sezonului a atins locul 17 ATP, cea mai înaltă poziție a carierei.
Gael Monfils - "Le Monf" e un veteran al circuitului masculin și al turneului de la București. Cu un tenis spectaculos, Gael a jucat cel puțin o finală în fiecare an de la debutul său ca jucător profesionist, în 2004, câștigând 12 turnee ATP în carieră. Semifinalist la Roland Garros și US Open, Monfils revine la București pentru a încerca să câștige un turneu în care s-a oprit în trecut în semifinale.
Stan Wawrinka - "Stan the Man" e o legendă a tenisului mondial. Elvețianul este singurul tenisman care a câștigat mai mult de un mare slam în epoca de aur a "Big Four" (Roger Federer, Rafael Nadal, Novak Djokovic și Andy Murray), reușind să se impună în trei competiții majore între 2014 și 2016. Fost număr trei mondial și câștigător al Cupei Davis, elvețianul reprezintă o garanție a spectacolului pe zgura de la București.
Denis Shapovalov a fost considerat noul copil minune al tenisului atunci când, la 21 de ani, intra în top 10 mondial. Denis a ajuns în semifinale la Wimbledon și a câștigat Cupa Davis în 2022 cu Canada. Poreclit "Shapo" de fani, canadianul este considerat unul dintre cei mai spectaculoși tenismeni din circuitul mondial.
Tallon Griekspoor e favoritul doi al turneului de la București. Cel mai bun tenisman olandez al momentului este locul 25 ATP și a câștigat primele sale turnee majore anul trecut. Griekspoor deține recordul de cele mai multe turnee ATP Challenger câștigate într-un sezon, opt, în 2021.
Richard Gasquet - la 15 ani și 10 luni câștigă primul său meci într-un turneu ATP. 22 de ani mai târziu și 16 turnee câștigate, fostul copil minune al tenisului francez revine la București. Semifinalist la US Open și Wimbledon și fost număr 7 mondial, Gasquet completează legiunea muschetarilor la Țiriac Open".
Puncte și bani la ATP Țiriac Open 2024
Marele câștigător al turneului bucureștean va pleca acasă cu 250 de puncte în ierarhia ATP de simplu, dar și cu un cec în valoare de 88.125 de euro. ATP Țiriac Open are premii totale în valoare de 580.000 de euro.
• Câștigător: 250 de puncte ATP și 88.125 de euro
• Finalist: 150 de puncte ATP și 51.400 de euro
Premiile aferente câștigătorilor turneului la dublu
• Câștigători: 250 de puncte ATP și 30.610 euro
• Finaliști: 150 de puncte ATP și 16.380 euro
Programul meciurilor din cadrul turneului ATP Țiriac Open
- Duminică (ora 11:00): Meciuri de calificare pentru tabloul principal de simplu.
- Luni (ora 11:00): Meciuri de calificare pentru tabloul principal de simplu şi primul tur de meciuri de pe tabloul principal de simplu.
- Marți (ora 11:00): Primul tur de meciuri de pe tabloul principal de simplu şi primul tur de meciuri de pe tabloul principal de dublu.
- Miercuri și joi (ora 11:00): Al doilea tur de meciuri de pe tabloul principal de simplu şi primul şi al doilea tur de meciuri de pe tabloul principal de dublu.
- Vineri și sâmbătă (ora 11:00): Meciuri din sferturi de finală la simplu şi o semifinală de dublu.
- Duminică (ora 12:00): Finala de dublu, urmată de finala de simplu nu mai devreme de ora 15:00.
De-a lungul timpului, turneul de la București a fost câștigat de următorii jucători
2016 - Fernando Verdasco
2015 - Guillermo Garcia-Lopez
2014 - Grigor Dimitrov
2013 - Lukas Rosol
2012 - Gilles Simon
2011 - Florian Mayer
2010 - Juan Ignacio Chela
2009 - Albert Montanes
2008 - Gilles Simon
2007 - Gilles Simon
2006 - Jurgen Melzer
2005 - Florent Serra
2004 - Jose Acasuso
2003 - David Sanchez
2002 - David Ferrer
2001 - Younes El Aynaoui
2000 - Juan Balcells
1999 - Alberto Martin
1998 - Francisco Clavet
1997 - Richard Fromberg
1996 - Alberto Berasategui
1995 - Thomas Muster
1994 - Franco Davin
1993 - Goran Ivanisevic.
Mai jos poți vedea lista completă a participanților de la ATP Țiriac Open 2024